|  |
| --- |
| PATVIRTINTA |
| Lietuvos Respublikos susisiekimo ministro |
| 2015 m. birželio 26 d. įsakymu Nr. 3-266(Lietuvos Respublikos susisiekimo ministro2015 m. rugpjūčio 26 d. įsakymo Nr. 3-364 redakcija) |

**IŠ EUROPOS SĄJUNGOS STRUKTŪRINIŲ FONDŲ LĖŠŲ BENDRAI FINANSUOJAMŲ VALSTYBĖS PROJEKTŲ atrankos TVARKOS APRAŠAS**

**I SKYRIUS**

**BENDROSIOS NUOSTATOS**

1. Iš Europos Sąjungos struktūrinių fondų lėšų bendrai finansuojamų valstybės projektų atrankos tvarkos aprašas (toliau – Aprašas) nustato iš Europos Sąjungos (toliau – ES) struktūrinių fondų lėšų bendrai finansuojamų valstybės projektų (toliau – valstybės projektai), kuriuos administruoja Lietuvos Respublikos susisiekimo ministerija (toliau – Susisiekimo ministerija), sąrašų sudarymo, tvirtinimo ir keitimo tvarką.
2. Apraše vartojamos sąvokos atitinka 2013 m. gruodžio 17 d. Europos Parlamento ir Tarybos reglamente (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL 2013 L 347, p. 320) (toliau – Reglamentas (ES) Nr. 1303/2013), 2013 m. gruodžio 17 d. Europos Parlamento ir Tarybos reglamente (ES) Nr. 1301/2013 dėl Europos regioninės plėtros fondo ir dėl konkrečių su investicijų į ekonomikos augimą ir darbo vietų kūrimą tikslu susijusių nuostatų, kuriuo panaikinamas Reglamentas (EB) Nr. 1080/2006 (OL 2013 L 347, p. 289), **2013 m. gruodžio 17 d. Europos Parlamento ir Tarybos reglamente (ES) Nr. 1300/2013 dėl Sanglaudos fondo, kuriuo panaikinamas Tarybos reglamentas (EB) Nr. 1084/2006** (OL 2013 L 347, p. 281), Atsakomybės ir funkcijų paskirstymo tarp institucijų, įgyvendinant 2014–2020 metų ES struktūrinių fondų investicijų veiksmų programą, taisyklėse, patvirtintose Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą“, 2014–2020 metų Europos Sąjungos fondų investicijų veiksmų programos administravimo taisyklėse, patvirtintose Lietuvos Respublikos Vyriausybės 2014 m. spalio 3 d. nutarimu Nr. 1090 „Dėl 2014–2020 metų Europos Sąjungos fondų investicijų veiksmų programos administravimo taisyklių patvirtinimo“, Projektų administravimo ir finansavimo taisyklėse, patvirtintose Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“ (toliau – Projektų administravimo ir finansavimo taisyklės), Optimalios projekto įgyvendinimo alternatyvos pasirinkimo kokybės vertinimo metodikoje, patvirtintoje 2014–2020 metų Europos Sąjungos struktūrinių fondų investicijų veiksmų programos valdymo komiteto 2014 m. spalio 13 d. posėdžio sprendimo protokolu Nr. 35 (toliau – Optimalios projekto įgyvendinimo alternatyvos pasirinkimo kokybės vertinimo metodika), vartojamas sąvokas.
3. Susisiekimo ministerija planuoja valstybės projektus vadovaudamasi nacionaliniais strateginio planavimo dokumentais, 2014–2020 metų Europos Sąjungos fondų investicijų veiksmų programa (toliau – Veiksmų programa), 2014–2020 metų Europos Sąjungos fondų investicijų veiksmų programos priedu, patvirtintu Lietuvos Respublikos Vyriausybės 2014 m. lapkričio 26 d. nutarimu Nr. 1326 ,,Dėl 2014–2020 metų Europos Sąjungos fondų investicijų veiksmų programos priedo patvirtinimo“, Lietuvos Respublikos susisiekimo ministerijos 2014–2020 m. Europos Sąjungos fondų investicijų veiksmų programos prioritetų įgyvendinimo priemonių įgyvendinimo planu ir Lietuvos Respublikos susisiekimo ministerijos 2014–2020 m. Europos Sąjungos fondų investicijų veiksmų programos prioritetų įgyvendinimo priemonių įgyvendinimo plane numatytų nacionalinių stebėsenos rodiklių skaičiavimo aprašais, patvirtintais Lietuvos Respublikos susisiekimo ministro 2015 m. liepos 2 d. įsakymu Nr. 3-285(1.5E) ,,Dėl Lietuvos Respublikos susisiekimo ministerijos 2014–2020 metų Europos Sąjungos fondų investicijų veiksmų programos prioritetų įgyvendinimo priemonių įgyvendinimo plano ir nacionalinių stebėsenos rodiklių skaičiavimo aprašų patvirtinimo“, iš ES struktūrinių fondų lėšų bendrai finansuojamų projektų (toliau – projektai) finansavimo sąlygų aprašais, kitais Lietuvos Respublikos teisės aktais taip, kad būtų galima įsitikinti, jog projektai suplanuoti skaidriai, laikantis patikimo finansų valdymo principo ir vadovaujantis Veiksmų programos stebėsenos komiteto patvirtintais specialiaisiais projektų atrankos kriterijais.
4. Aprašas netaikomas Susisiekimo ministerijos administruojamiems projektams, kurie planuojami iš ES struktūrinių fondų bendrai finansuojamų regionų projektų planavimo būdu, kai vykdomas projektų konkursas ar tęstinė projektų atranka.
5. Pagal kiekvieną projektų finansavimo sąlygų aprašą sudaromas vienas valstybės projektų sąrašas.
6. Tais atvejais, kai Apraše nustatyti veiksmai turi būti atliekami naudojant 2014–2020 metų ES struktūrinių fondų posistemį (toliau – SFMIS2014), bet SFMIS2014 funkcinės galimybės nepakankamos ar laikinai neužtikrinamos, atitinkami veiksmai atliekami teikiant ar kaupiant reikalingą informaciją raštu.

**II SKYRIUS**

**PROJEKTINIŲ PASIŪLYMŲ DĖL VALSTYBĖS PROJEKTŲ ĮGYVENDINIMO PATEIKIMAS, VERTINIMAS IR VALSTYBĖS PROJEKTŲ SĄRAŠO SUDARYMAS**

1. Lietuvos Respublikos susisiekimo ministrui patvirtinus projektų finansavimo sąlygų aprašą, Biudžeto ir valstybės turto valdymo departamento Strateginio planavimo skyrius ne vėliau kaip per 7 dienas jo elektroninę versiją paskelbia ES struktūrinių fondų svetainėje www.esinvesticijos.lt, Susisiekimo ministerijos interneto svetainėje www.sumin.lt, Teisės aktų registre ir SFMIS2014 (jeigu atitinkami SFMIS2014 funkcionalumai yra įdiegti) ir raštu paprašo galimų pareiškėjų projektų finansavimo sąlygų apraše nustatytu terminu pateikti projektinius pasiūlymus dėl valstybės projektų įgyvendinimo (toliau – projektiniai pasiūlymai).
2. Prašymai pateikti projektinius pasiūlymus pareiškėjams siunčiami pagal kiekvieną projektų finansavimo sąlygų aprašą.
3. Projektinio pasiūlymo galutinis pateikimo terminas negali būti trumpesnis kaip 20 dienų nuo prašymo pateikti projektinį pasiūlymą dienos, išskyrus atvejus, kai, Susisiekimo ministerijai suderinus su pareiškėju ir jam sutikus, tinkamai parengtas projektinis pasiūlymas gali būti pateiktas per trumpesnį laikotarpį. Pareiškėjas gali pateikti projektinį pasiūlymą anksčiau nustatyto termino. Pareiškėjas, negalintis pateikti projektinio pasiūlymo per nustatytą terminą, apie nepateikimo priežastis nedelsdamas turi informuoti Susisiekimo ministeriją. Sprendimą (pasiūlymą pareiškėjams) dėl galimybės nukelti galutinį projektinio pasiūlymo pateikimo terminą priima 2014–2020 metų iš ES struktūrinių fondų lėšų bendrai finansuojamų valstybės projektų atrankos komisija (toliau – Komisija), išnagrinėjusi Susisiekimo ministerijai pateiktas priežastis savo artimiausiame posėdyje. Šis sprendimas turi būti priimtas atsižvelgiant į Aprašo 20 punkte išdėstytas sąlygas ir vadovaujantis lygiateisiškumo principu.
4. Kiekvienam projektui pareiškėjas rengia atskirą projektinį pasiūlymą.
5. Projektinis pasiūlymas rengiamas vadovaujantis Veiksmų programa, Projektų administravimo ir finansavimo taisyklėmis, projektų finansavimo sąlygų aprašu, nacionaliniais strateginio planavimo dokumentais, strateginiais veiklos planais ir kitais Lietuvos Respublikos teisės aktais.
6. Biudžeto ir valstybės turto valdymo departamento Strateginio planavimo skyrius pagal kompetenciją teikia konsultacijas ir informaciją pareiškėjams dėl rengiamų projektinių pasiūlymų turinio, projektų finansavimo sąlygų aprašų reikalavimų.
7. Pareiškėjas teikia Susisiekimo ministerijai vieną projektinio pasiūlymo su visais priedais originalą, taip pat elektronines projektinio pasiūlymo ir jo priedų versijas.
8. Projektinį pasiūlymą vertina bent du Susisiekimo ministerijos Biudžeto ir valstybės turto valdymo departamento Strateginio planavimo skyriaus ar (ir) ES paramos koordinavimo skyriaus darbuotojai (toliau – paskirti darbuotojai), paskirti vadovaujantis Lietuvos Respublikos susisiekimo ministro tvirtinamu Lietuvos Respublikos susisiekimo ministerijos darbo reglamentu (toliau – Susisiekimo ministerijos darbo reglamentas).
9. Paskirti darbuotojai, gavę projektinį pasiūlymą, ne vėliau kaip per 30 dienų įvertina, ar projektas atitinka Aprašo priedo 2 punkte nurodytus vertinimo aspektus.
10. Projekto įgyvendinimo alternatyvos pasirinkimas vertinamas vadovaujantis Optimalios projekto įgyvendinimo alternatyvos pasirinkimo kokybės vertinimo metodika.
11. Aprašo 15 punkte nustatytas projekto vertinimo terminas gali būti pratęstas, jeigu paaiškėja, kad pareiškėjo pateiktuose dokumentuose nepakanka duomenų projektinio pasiūlymo vertinimo išvadai parengti ir pareiškėjui reikia laiko projektiniam pasiūlymui patikslinti ir (arba) papildyti. Tuo tikslu paskirti darbuotojai turi teisę raštu ir (arba) elektroniniu paštu pareiškėjo paprašyti per nustatytą terminą patikslinti ir (arba) papildyti pateiktus dokumentus. Per nustatytą terminą nepateikus patikslintų dokumentų ir (arba) papildomos informacijos, vertinimas atliekamas vadovaujantis anksčiau pateiktais dokumentais.
12. Paskirti darbuotojai, įvertinę Susisiekimo ministerijai pateiktą projektinį pasiūlymą:
	1. parengia projektinio pasiūlymo vertinimo išvadą (jos formos pavyzdys pateiktas Aprašo priede);
	2. pateikia projektinio pasiūlymo vertinimo išvadą patvirtinti Biudžeto ir valstybės turto valdymo departamento direktoriui (jo nesant – Biudžeto ir valstybės turto valdymo departamento direktorių pavaduojančiam asmeniui) ir pasirašytą užregistruoja vadovaudamiesi Susisiekimo ministerijos darbo reglamentu;
	3. jeigu yra SFMIS2014 funkcionalumai, užpildo atitinkamas SFMIS2014 vertinimo lenteles ir įdeda į SFMIS2014 projektinio pasiūlymo kopiją.
13. Už valstybės projektų sąrašų sudarymą atsakingas Biudžeto ir valstybės turto valdymo departamento Strateginio planavimo skyriaus darbuotojas, gavęs užpildytas ir užregistruotas projektinių pasiūlymų vertinimo išvadas:
	1. sudaro valstybės projektų sąrašo projektą;
	2. jeigu yra SFMIS2014 funkcionalumai, užpildo atitinkamą SFMIS2014 projektų sąrašo projekto formą.
14. Valstybės projektų sąrašo projektas turi būti sudaromas atsižvelgiant į projektų išlaidų patyrimo prognozes taip, kad:
	1. ES struktūrinių fondų lėšos nebūtų prarastos pagal Reglamento (ES) Nr. 1303/2013 136 straipsnio nuostatas;
	2. būtų užtikrintas Veiksmų programoje ir kituose teisės aktuose nustatytų finansinių ir stebėsenos rodiklių pasiekimas;
	3. būtų užtikrinta Susisiekimo ministerijos administruojamų ES struktūrinių fondų lėšų investavimo sparta, nustatyta ES struktūrinių fondų lėšų naudojimo plane, tvirtinamame Lietuvos Respublikos Vyriausybės nutarimu;
	4. projektai būtų užbaigti iki finansinio laikotarpio pabaigos (galutinis mokėjimo prašymas turi būti pateiktas ne vėliau kaip iki 2023 m. spalio 1 d.);
	5. į valstybės projektų sąrašą įtraukti projektai užtikrintų priemonės įgyvendinimo plane nustatytų produkto stebėsenos rodiklių reikšmių pasiekimą ir prisidėtų prie rezultato stebėsenos rodiklių.
15. Projektai įrašomi į valstybės projektų sąrašo projektą atsižvelgiant į nacionaliniuose strateginiuose dokumentuose nustatytus prioritetus.
16. Komisija, vadovaudamasi Veiksmų programa, projektų finansavimo sąlygų aprašu, atsižvelgdama į paskirtų darbuotojų parengtas projektinių pasiūlymų vertinimo išvadas, Susisiekimo ministerijos turima informacija, rengia rekomendacijas Lietuvos Respublikos susisiekimo ministrui ir, esant poreikiui, pasiūlymus pareiškėjams.
17. Komisijos sudėtis tvirtinama Lietuvos Respublikos susisiekimo ministro įsakymu.
18. Į Komisijos posėdžius gali būti kviečiami pareiškėjų, pakviestų pateikti projektinius pasiūlymus, Transporto investicijų direkcijos, VšĮ Centrinės projektų valdymo agentūros, kitų valstybės institucijų, kurių kompetencijos sričiai priskiriami vertinami projektai, atstovai, socialiniai ir ekonominiai partneriai, ekspertai. Sprendimą dėl kviečiamų asmenų sąrašo priima Komisijos pirmininkas (jo nesant – Komisijos pirmininko pavaduotojas). Komisijos posėdis laikomas įvykusiu, jei jame dalyvavo bent pusė Komisijos narių.
19. Komisijos rekomendacijos Lietuvos Respublikos susisiekimo ministrui ir (arba) pasiūlymai pareiškėjams įforminami Komisijos posėdžio protokolu.
20. Komisijos darbą organizuoja ir sekretoriato funkcijas atlieka Biudžeto ir valstybės turto valdymo departamento Strateginio planavimo skyrius. Šio skyriaus darbuotojas Komisijos posėdyje atlieka posėdžio sekretoriaus funkcijas:
	1. organizuoja Komisijos posėdžius, suderinęs posėdžio datą, laiką, vietą, kviečiamų asmenų sąrašą ir darbotvarkę su Komisijos pirmininku (jo nesant – su Komisijos pirmininko pavaduotoju);
	2. elektroniniu paštu informuoja Komisijos narius ir kitus kviečiamus asmenis apie posėdį, ne vėliau kaip prieš 5 darbo dienas iki planuojamo Komisijos posėdžio elektroniniu paštu pateikia Komisijos nariams posėdžio medžiagą ir planuojamų priimti sprendimų projektus;
	3. įvykus Komisijos posėdžiui, ne vėliau kaip per 3 darbo dienas parengia posėdžio protokolą; posėdžio protokolą pasirašo Komisijos pirmininkas (jo nesant – Komisijos pirmininko pavaduotojas) ir posėdžio sekretorius;
	4. teikia registruoti Komisijos posėdžių protokolus;
	5. tvarko ir saugo atitinkamoje dokumentų byloje su valstybės projektų sąrašų sudarymu susijusius dokumentus.
21. Apie planuojamą surengti Komisijos posėdį ne vėliau kaip prieš 5 darbo dienas paskelbiama Susisiekimo ministerijos interneto svetainėje [www.sumin.lt](http://www.sumin.lt). Socialinių ekonominių partnerių atstovai, pageidaujantys dalyvauti Komisijos posėdyje, iki darbo dienos prieš Komisijos posėdžio dieną pabaigos elektroniniu paštu sumin@sumin.lt pateikia laisvos formos prašymą. Jame nurodo savo vardą, pavardę, įstaigą, įmonę ar organizaciją, kuriai atstovauja, ir išdėsto dalyvavimo Komisijos posėdyje motyvus. Komisijos posėdyje gali dalyvauti stebėtojų teisėmis visi pakviesti ir iki nustatyto termino prašymus dalyvauti Komisijos posėdyje pateikę socialinių ekonominių partnerių atstovai, kurie iki Komisijos posėdžio pradžios bus užsiregistravę Komisijos posėdžio sekretoriaus pareigas vykdančio darbuotojo sudarytame laisvos formos Komisijos posėdžio dalyvių sąraše. Iki Komisijos posėdžio pradžios visų posėdžio dalyvių sąrašas pateikiamas Komisijos pirmininkui (jo nesant – Komisijos pirmininko pavaduotojui).
22. Komisijos rekomendacijos ir pasiūlymai priimami bendru sutarimu svarstant kiekvieną projektą atskirai. Jeigu bendro sutarimo dėl atitinkamo projekto pasiekti neįmanoma, dėl sprendimų balsuojama ir jie priimami paprastąja balsų dauguma. Balsuojant Komisijos nariai turi po vieną balsą. Komisijos narių balsams pasiskirsčius po lygiai, galutinį sprendimą priima Komisijos pirmininkas (jo nesant – Komisijos pirmininko pavaduotojas).
23. Jeigu dėl pareiškėjo pateiktos neišsamios ar netikslios informacijos Komisija negali priimti sprendimo, Komisija paprašo pareiškėjo per Komisijos nustatytą laiką pateikti papildomus duomenis, dokumentus, papildyti ar patikslinti projektiniame pasiūlyme pateiktą informaciją.
24. Vadovaudamasis Komisijos posėdžio protokolu, atsakingas Biudžeto ir valstybės turto valdymo departamento Strateginio planavimo skyriaus darbuotojas parengia Lietuvos Respublikos susisiekimo ministro įsakymo dėl valstybės projektų sąrašo patvirtinimo projektą.
25. Valstybės projektų sąrašas tvirtinamas Lietuvos Respublikos susisiekimo ministro įsakymu. Lietuvos Respublikos susisiekimo ministrui pasirašius įsakymą dėl valstybės projektų sąrašo patvirtinimo, atsakingas Biudžeto ir valstybės turto valdymo departamento darbuotojas per 7 dienas jo elektroninę versiją paskelbia Susisiekimo ministerijos interneto svetainėje www.sumin.lt, ES struktūrinių fondų svetainėje www.esinvesticijos.lt. Jeigu atitinkami SFMIS2014 funkcionalumai yra įdiegti, per SFMIS2014 apie tai informuoja įgyvendinančiąją instituciją ir pateikia įtrauktų į valstybės projektų sąrašą projektų projektinius pasiūlymus ir išvadas dėl jų atitikties Projektų administravimo ir finansavimo taisyklių 37 punkte nustatytiems reikalavimams (projektinių pasiūlymų vertinimo išvadų kopijas). Jeigu SFMIS2014 funkcionalumai nėra įdiegti, atsakingas Biudžeto ir valstybės turto valdymo departamento Strateginio planavimo skyriaus darbuotojas per 7 dienas įgyvendinančiajai institucijai raštu pateikia Lietuvos Respublikos susisiekimo ministro įsakymo dėl valstybės projektų sąrašo patvirtinimo ir projektinių pasiūlymų vertinimo išvadų kopijas, o elektroniniu paštu arba elektroninėje laikmenoje – projektinius pasiūlymus.
26. Jeigu paaiškėja, kad gautų projektinių pasiūlymų suma viršija projektų finansavimo sąlygų apraše nustatytą projektų finansavimo limitą, gali būti sudaromas rezervinių projektų sąrašas. Į rezervinių projektų sąrašą, sudaromą vadovaujantis Aprašo 19 punkte nustatytomis procedūromis, gali būti įtraukti projektai, kurių projektiniai pasiūlymai buvo teigiamai įvertinti vadovaujantis Aprašo 14–18 punktuose nustatytomis procedūromis, o Komisija, vadovaudamasi Aprašo 22 punkte nustatytais reikalavimais, pateikė atitinkamas rekomendacijas Lietuvos Respublikos susisiekimo ministrui. Rezervinių projektų sąrašą tvirtina ir keičia Lietuvos Respublikos susisiekimo ministras. Rezerviniai projektai gali būti įtraukti į valstybės projektų sąrašą vadovaujantis Aprašo III skyriaus nuostatomis, jeigu būtų skirtas papildomas finansavimas iš ES struktūrinių fondų ir (ar) Lietuvos Respublikos valstybės biudžeto arba būtų sutaupyta lėšų įgyvendinant į valstybės projektų sąrašą įtrauktus valstybės projektus.

**III SKYRIUS**

**VALSTYBĖS PROJEKTŲ SĄRAŠO KEITIMAS**

1. Valstybės projektų sąrašo pakeitimą gali inicijuoti pareiškėjai, įgyvendinančioji institucija, Komisijos nariai, Biudžeto ir valstybės turto valdymo departamentas šiais atvejais:
	1. pasikeitus Veiksmų programai, Projektų administravimo ir finansavimo taisyklėms, projektų finansavimo sąlygų aprašui, specialiesiems projektų atrankos kriterijams, nacionaliniams strateginio planavimo dokumentams, strateginiams veiklos planams ar kitiems Lietuvos Respublikos teisės aktams;
	2. pasikeitus projekto finansavimo poreikiui;
	3. pareiškėjui nusprendus nebeteikti paraiškos finansuoti projektą (toliau – paraiška) įgyvendinančiajai institucijai ir apie savo sprendimą raštu informavus Susisiekimo ministeriją ar įgyvendinančiąją instituciją;
	4. pareiškėjo prašymu nutraukus projekto, esančio valstybės projektų sąraše, paraiškos vertinimą, kai pareiškėjas nusprendžia pakartotinai nebeteikti paraiškos įgyvendinančiajai institucijai ir apie savo sprendimą raštu informuoja Susisiekimo ministeriją ar įgyvendinančiąją instituciją;
	5. Susisiekimo ministerijai priėmus sprendimą nefinansuoti projekto arba pripažinus sprendimą dėl projekto finansavimo netekusiu galios;
	6. pareiškėjui paprašius pakeisti paraiškos pateikimo įgyvendinančiajai institucijai terminą (išskyrus atvejus, kai projektų finansavimo sąlygų apraše nenumatyta kitaip);
	7. jeigu pateiktoje įgyvendinančiajai institucijai paraiškoje yra atlikti esminiai pakeitimai, numatyti Projektų administravimo ir finansavimo taisyklių 122.2 papunktyje;
	8. įgyvendinančiajai institucijai atmetus paraišką jos vertinimo metu esant Projektų administravimo ir finansavimo taisyklių 122, 133, 136 ir 138 punktuose nustatytiems pagrindams;
	9. atsiradus poreikiui atlikti redakcinio pobūdžio pakeitimus.
2. Pareiškėjas, inicijuodamas valstybės projektų sąrašo pakeitimą, susijusį su projekto finansavimo poreikio pasikeitimu, pateikia Aprašo 13 punkte nurodytus dokumentus ir aiškinamąjį raštą, o paskirti darbuotojai Aprašo 14–18 punktuose nustatyta tvarka juos išnagrinėja ir įvertina.
3. Pareiškėjai, įgyvendinančioji institucija, Komisijos nariai, inicijuodami valstybės projektų sąrašo pakeitimą, nesusijusį su projekto finansavimo poreikio pasikeitimu, pateikia Susisiekimo ministerijai aiškinamąjį raštą.
4. Biudžeto ir valstybės turto valdymo departamento Strateginio planavimo skyriaus atsakingas darbuotojas Aprašo 19–21 punktuose nustatyta tvarka parengia valstybės projektų sąrašo pakeitimo projektą, rezervinių projektų sąrašo pakeitimo projektą (jeigu reikia) ir Aprašo 26 punkte nustatyta tvarka organizuoja Komisijos darbą.
5. Valstybės projektų sąrašo pakeitimo projektas nagrinėjamas Komisijos posėdyje Aprašo 22, 24, 25, 27, 28 ir 29 punktuose nustatyta tvarka.
6. Valstybės projektų sąrašas keičiamas Lietuvos Respublikos susisiekimo ministro įsakymu, kurio projektas rengiamas Aprašo 30 punkte nustatyta tvarka.
7. Skubūs klausimai, susiję su valstybės projektų sąrašo pakeitimu, Komisijos pirmininko sprendimu gali būti sprendžiami apklausiant komisijos narius raštu. Šiuo atveju atsakingas Biudžeto ir valstybės turto valdymo departamento Strateginio planavimo skyriaus darbuotojas parengia Komisijos sprendimo projektą, su juo ir su sprendimą pagrindžiančiais dokumentais supažindina Komisijos narius. Su sprendimo projektu susipažinę Komisijos nariai jį pasirašo. Laikoma, kad sprendimas apklausus Komisijos narius raštu priimtas, jeigu jam pritaria daugiau kaip pusė Komisijos narių. Atlikus Komisijos narių apklausą raštu, vadovaujantis Aprašo 26.3 ir 26.4 papunkčiais, surašomas ir užregistruojamas Komisijos posėdžio protokolas.
8. Pakeistas valstybės projektų sąrašas paskelbiamas ir pateikiamas įgyvendinančiajai institucijai Aprašo 31 punkte nustatyta tvarka.
9. Jeigu pareiškėjas prašo nukelti paraiškos pateikimo terminą daugiau nei vieną kartą, jeigu paraiškos pateikimo terminą prašo nukelti 12 mėnesių ar daugiau (palyginti su pradiniu patvirtintu paraiškos pateikimo terminu), Komisija turi teisę rekomenduoti Lietuvos Respublikos susisiekimo ministrui išbraukti projektą iš valstybės projektų sąrašo ir projektui planuotą skirti finansavimą perskirstyti kitiems projektams.

**IV SKYRIUS**

**BAIGIAMOSIOS NUOSTATOS**

1. Pagal Aprašą patvirtintas valstybės projektų sąrašas negali būti laikomas galutiniu sprendimu projektą bendrai finansuoti iš ES struktūrinių fondų lėšų. Galutinis sprendimas dėl projekto finansavimo priimamas atlikus paraiškos vertinimą Projektų administravimo ir finansavimo taisyklių nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_­­­­­­­